b'\n_START_ARTICLE_\nMyer Prinstein\n_START_SECTION_\nVarhaisvaiheet\n_START_PARAGRAPH_\nPrinstein syntyi 1878 Szczuczynissa, Puolassa. H\xc3\xa4nen vanhempansa Jacob ja Julia Prinstein emigroituivat Yhdysvaltoihin 1883 aluksi New Yorkiin ja sittemmin Syracuseen. Myer oli kolmas perheen yhdeks\xc3\xa4st\xc3\xa4 lapsesta._NEWLINE_H\xc3\xa4n oli Syracusen yliopiston yleisurheilujoukkueen kapteeni ja suoritti loppututkinnon oikeustieteess\xc3\xa4.\n_START_SECTION_\nMaailmanenn\xc3\xa4tys\n_START_PARAGRAPH_\nPrinstein teki ep\xc3\xa4virallisen maailmanenn\xc3\xa4tyksen pituushypyss\xc3\xa4 11. kes\xc3\xa4kuuta 1898 New Yorkissa tuloksella 723,5 cm. Enn\xc3\xa4tyksen rikkoi Irlannin William Newburn vain viikkoa my\xc3\xb6hemmin. Seuraavana vuonna Alvin Kraenzlein paransi enn\xc3\xa4tyst\xc3\xa4. Prinstein otti enn\xc3\xa4tyksen uudelleen haltuunsa hypp\xc3\xa4\xc3\xa4m\xc3\xa4ll\xc3\xa4 750 cm 28. huhtikuuta 1900 Philadelphiassa. Nelj\xc3\xa4 kuukautta my\xc3\xb6hemmin enn\xc3\xa4tyksen rikkoi Irlannin Peter O\'Connor tuloksella 761, mink\xc3\xa4 IAAF hyv\xc3\xa4ksyi yli kymmenen vuotta my\xc3\xb6hemmin ensimm\xc3\xa4iseksi viralliseksi maailmanenn\xc3\xa4tykseksi.\n_START_SECTION_\nOlympialaiset\n_START_PARAGRAPH_\nPrinstein sai hopeaa Pariisissa 1900 pituushypyss\xc3\xa4 tuloksella 717,5. Voittaja Alvin Kraenzlein hypp\xc3\xa4si vain sentin enemm\xc3\xa4n. Prinsteinin tulos oli alkukilpailusta, koska h\xc3\xa4nen yliopistonsa viranomaiset kielsiv\xc3\xa4t h\xc3\xa4nt\xc3\xa4 kilpailemasta sunnuntaina. Kraenzleinilla ei ollut vastaavaa rajoitusta ja h\xc3\xa4n teki voittotuloksensa loppukilpailussa. T\xc3\xa4m\xc3\xa4 siit\xc3\xa4 huolimatta, ett\xc3\xa4 Prinstein oli juutalainen ja Kraenzlein kristitty. V\xc3\xa4itet\xc3\xa4\xc3\xa4n Prinsteinin olleen niin vihainen, ett\xc3\xa4 h\xc3\xa4n l\xc3\xb6i Kraenzleinia. Seuraavana p\xc3\xa4iv\xc3\xa4n\xc3\xa4 Prinstein voitti kolmiloikan tuloksella 14,47 edellisen olympiavoittajan James Connollyn j\xc3\xa4\xc3\xa4dess\xc3\xa4 hopealle. Tulos oli 76 senttimetri\xc3\xa4 pidempi kuin Connollyn edellinen olympiaenn\xc3\xa4tys._NEWLINE_Saint Louisin olympialaisissa Prinstein korjasi edellisten kisojen "vahingon" voittamalla olympiahistoriassa ainutlaatuisen tuplamestaruuden. Voittotulokset olivat 734 ja 14,325. Lis\xc3\xa4ksi h\xc3\xa4n sijoittui viidenneksi sek\xc3\xa4 60 ett\xc3\xa4 400 metrill\xc3\xa4. Pituushypyn voittotulos paransi Kraenzleinin olympiaenn\xc3\xa4tyst\xc3\xa4 15,5 senttimetrill\xc3\xa4._NEWLINE_Ateenan v\xc3\xa4likisoissa Prinstein voitti j\xc3\xa4lleen pituushypyn tuloksella 720 j\xc3\xa4tt\xc3\xa4en maailmanenn\xc3\xa4tysmies O\'Connorin hopealle. Prinstein hypp\xc3\xa4si vain kerran loukkaantuen samalla. O\'Connor protestoi tuomaritoimintaa vastaan, sill\xc3\xa4 ainoa tuomari oli Yhdysvaltain joukkueenjohtaja Matthew Halpin.\n_START_SECTION_\nMy\xc3\xb6hempi ura\n_START_PARAGRAPH_\nPrinstein ei kilpaillut olympialaisissa v\xc3\xa4likisojen j\xc3\xa4lkeen. H\xc3\xa4n eli New Yorkissa liikemiehen\xc3\xa4 ja kuoli syd\xc3\xa4nvaivoihin vain 46-vuotiaana.'